Dlhopretrvavajuci zápal hrdla
Už tri týždne sa mi ťažšie prehlta, mandle sú zväčšené a hrdlo celé zapálené,domáci test na Covid mi vyšiel pozitívny. Prípravky z lekárne ako napr. Tussin, Strepfen pastilky mi nepomohli,hrdlo je stále zapálené a teraz začína i kašeľ. Poprosím o radu na fakt silný prípravok na hrdlo,mandle a kašeľ.
Dobrý deň,
Ďakujeme za vašu otázku. Zápal hrdla a mandlí, ktorý sa prejavuje najmä bolesťou a opuchom, môže byť bakteriálneho alebo vírusového pôvodu. Pri vírusovej infekcii je začiatok bolesti rýchly, priebeh mierny a väčšinou čoskoro odznie. U bakteriálnej infekcie je často priebeh bolestivejší a ťažší. Vo vašom prípade však nastáva postupné zhoršenie stavu a zápal sa šíri smerom k dolným dýchacím cestám. Keďže ste pozitívne testovaná na ochorenie Covid-19 a silný zápal hrdla pretrváva dlhšie, može byť priebeh bakteriálnej infekcie ťažší, a preto by bolo vhodné kontaktovať svojho všeobecného lekára, ktorý v prípade potreby zvolí antibiotickú liečbu.
Na bolesť hrdla a zápal mandlí vám odporúčam kombinovať pastilky na cmúľanie
Dorithricin
so sprejem
Jox
. Liek Dorithricin obsahuje lokálne pôsobiace antibiotikum, antiseptikum proti mnohým baktériam a zložku na zmiernenie bolesti. Používa sa na liečbu zápalu a bolesti hrdla spojenej s bolestivým prehĺtaním a na liečbu zápalu ústnej dutiny, hrtana, hltana a ďasien vyvolaného baktériami. V prípade dospelých sa odporúča nechať pomaly rozpustiť v ústach 1-2 pastilky každé 2-3 hodiny.
Sprej Jox je liek s dezinfekčným a protizápalovým účinkom. Používa sa okrem iného aj pri angínach, zápaloch hltana a/alebo mandlí. Je vhodný aj ako podporná liečba pri súbežnej liečbe antibiotikami. Aplikuje sa priamo na postihnuté miesto (hrdlo, mandle) 1-3 vstreknutia 2-4x denne. Medzi jednotlivými aplikáciami musí byť odstup aspoň 4 hodiny. Tento liek však nie je vhodný pre ľudí so zvýšenou funkciou štítnej žľazy a vážnou poruchou funkcie obličiek. Po každom použití spreju alebo pastiliek je nevyhnutné nejesť a nepiť aspoň 20 minút.
Neuvádzate bližšie informácie o kašli, ktorý vás začal trápiť. Ak je to suchý dráždivý kašel, môžete si dávať kvapky Tussin v dávke závislej od hmotnosti. V prípade vlhkého produktívneho kašľa vám odporúčam sirup
Ambroxol 30 mg/5 ml
. U dospelých je odporúčané dávkovanie 2x denne 10 ml.
Ak nenastane zlepšenie do 2 dní alebo ak sa pridružia iné ťažkosti, je nevyhnutné kontaktovať lekára.
Prajem skoré uzdravenie.
S pozdravom
Mgr. Tamara Jakúbeková